Švyturys (alaus darykla)

„Švyturys“ – Klaipėdos mieste veikianti alaus darykla. Dabar ji priklauso „Carlsberg Group“.

„Švyturio“ alaus darykloje tebenaudojama senoji vokiška gamybos technologija, kai alus brandinamas ne tik vertikaliose, bet ir horizontaliose talpose. Tokias talpas Lietuvoje iš didžiųjų alaus daryklų turi vienintelis „Švyturys“. Alus eksportuojamas į daugiau nei 20 pasaulio valstybių – JAV, Kanadą, Didžiąją Britaniją, Rusiją, Airiją, Ispaniją, Italiją, Lenkiją, Norvegiją, Švediją, Suomiją, Daniją, Australiją, Prancūziją, Islandiją, Olandiją, Gruziją, Izraelį, Latviją, Estiją, Baltarusiją, Ukrainą, Kiprą ir kt.

Istorija 
Alaus daryklą 1784 m. Klaipėdoje įkūrė pirklys J. W. Reincke. Dabartinį gamyklos herbą puošia jo giminės simbolis – jūrinis erelis. Fridricho priemiestyje veikianti darykla XIX a. susijungė su dvarininko T. Preusso bravoru ir tapo pagrindiniu miesto bravoru, verdančiu tradicinį Bock, bavariškąjį ir porterio alų, už kurį buvo apdovanotas aukso medaliu 1883 m. Klaipėdos krašto prekybos ir amatų mugėje.

Klaipėdos akcijinis alaus bravoras buvo viena iš labiausiai įvertintų tarpukario Lietuvos alaus daryklų. Bendrovė turėjo savo mielių fabriką, vyno ir likerių sandėlį, garsėjo lengvu „Audit“ ir „Caramel“ alumi, kuris 1927 m. Lietuvos ūkio parodoje Klaipėdoje įvertintas medaliu. Karo metais alaus darykla Klaipėdoje veikė „Ostquell“ vardu. 1944 m. ji buvo beveik visiškai sugriauta, pokario metais atstatyta.

Po karo atstatytoje ir „Švyturio“ vardu pavadintoje alaus darykloje alus pradėtas virti 1946 m. 1965 m. buvo sukurtas Märzen stiliaus „Baltijos“ alaus receptas. Ilgainiui jis tapo tradiciniu, „Švyturio“ gaminamo alaus grupės lyderiu. Pati gamykla plėtėsi, ir iki Nepriklausomybės atgavimo ji tapo viena moderniausių Lietuvoje. 1973 m. „Švyturys“ vienas pirmųjų Lietuvoje pradėjo gaminti pasterizuotą alų.

Atkūrus Lietuvos nepriklausomybę, „Švyturys“ buvo reorganizuotas į akcinę bendrovę. 1995 m. aludarė Džuljeta Armonienė Klaipėdoje sukūrė „Švyturio Extra“ alų, tapusį lietuviško alaus standartu ir daugelio tarptautinio alaus konkursų nugalėtoju „Dortmunder / European Export“ klasėje. 1999 m. didžiąją dalį bendrovės akcijų įsigijo Danijos bendrovė „Carlsberg A/S“, kuri skyrė ženklias investicijas gamybai atnaujinti. 2001 m. gruodį „Švyturio“ ir „Utenos alaus“ daryklos susijungė į AB „Švyturys-Utenos alus“, o 2003 m. vasarį AB „Švyturys-Utenos alus“ reorganizuotas į UAB „Švyturys-Utenos alus“. Taip pat 2003 m. Klaipėdoje pradėtas virti kvietinis „Baltas“ alus. 2004 m. „Švyturio Ekstra“ pradėtas reguliariai eksportuoti į Jungtines Amerikos Valstijas. Tais pat metais, minint daryklos jubiliejių, pristatytas pagal „krausening“ technologiją sukurtas unikalus „premium“ lageras „Jubiliejinis 1784“. 2005 m. alaus darykloje įrengta muziejinė ekspozicija. 2007 m. pristatytas „bock“ stiliaus alus „Adler Bock“. 2009 m. pradėtas pilstyti „Švyturio Nefiltruotas“ alus.

Alaus rūšys

Apdovanojimai, įvertinimas 

 1883 m. Klaipėdos krašto prekybos ir amatų mugės aukso medalis.
 1927 m. Lietuvos ūkio parodos Klaipėdoje medalis.
 2000 m. „Pasaulio alaus taurės“ (World Beer Cup, JAV) sidabras atiteko „Švyturio Ekstra“ („Dortmunder/European Export“ kategorija).
 2001 m. Pasaulio alaus čempionate (JAV) „Švyturio Ekstra“ suteiktas aukso medalis („Dortmunder“ kategorija).
 2002 m. „Švyturio Baltijos“ alus iškovojo Pasaulio alaus taurės (World Beer Cup, JAV) bronzos medalį („Oktoberfest/Märzen“ kategorija).
 2004 m. „Švyturio Ekstra“ Stokholmo alaus festivalyje gavo aukso medalį („Lager“ kategorija).
 Pagal 2004 m. „AC Nielsen“ tyrimus, „Švyturys“ laikomas ne tik geriausiu Lietuvoje gaminamu alumi (96 % respondentų), bet ir Lietuvos nacionaliniu gaminiu (83 % respondentų).
 2005 m. „Švyturio Ekstra Draught“ alus tapo vieninteliu alaus kategorijos aukso medalio laimėtoju Lietuvos pramonininkų konfederacijos organizuotame konkurse „Lietuvos metų gaminys 2005“.
 2008 m. tarptautinės „Sibiro mugės“ metu „Švyturio Baltijos“ alus pelnė „Didįjį aukso medalį“, „Švyturio Baltas“ alus – „Mažąjį sidabro medalį“.
 2009 m. tarptautiniame konkurse „The Australian International Beer Awards“ (AIBA) trys alaus rūšys – „Švyturio Ekstra Draught“, „Švyturio Baltas“ bei „Švyturio Baltijos“– pelnė sidabro bei bronzos medalius.
 2009 m. tarptautiniame degustacijos konkurse „World Beer Championships 2009“, kurį rengia nepriklausomas Čikagos institutas „Beverage Testing Institute“, kvietinis „Švyturio Baltas“ alus pelnė sidabro apdovanojimą.
 2011 m. konkurse „Superior Taste Award“ tamsusis „Švyturio Baltijos“ bei stiprusis „Švyturio Adler Bock“ pelnė patį aukščiausią – trijų žvaigždučių – įvertinimą.
 2012 m. atnaujintam „Švyturio Ekstra“ alui suteiktas pasaulinių alaus varžybų „Pasaulio alaus taurės“ (World Beer Cup) apdovanojimas – aukso medalis.
 2012 m. konkurse „Superior Taste Award“ tamsusis „Švyturio Baltijos“ įvertintas aukščiausiai – trimis žvaigždutėmis.
 2013 m. Švyturio“ alūs – ‚Baltijos“, „Baltas“ ir „Old Port Ale“ Briuselyje vykstančiame konkurse „Superior Taste Award“ pelnė Europos kulinarijos apdovanojimus. „Baltijos“ alui tai buvo trečias toks apdovanojimas, todėl jis įtrauktas į elitinių gėrimų sąrašą ir apdovanotas „krištolo“ žvaigžde.
 2014 m. „Pasaulio alaus apdovanojimuose“ „Švyturio Ekstra“ įvertintas aukso medaliu lagerio kategorijoje ir pripažintas geriausiu Dortmunder stiliaus alumi Europoje.
 2015 m. „Meiningers International Craft Beer Award 2015“ „Raudonų plytų Bėganti kopa“ sidabrą gavo Belgian style Wit kategorije, „Nežinomas krantas“ apdovanotas Dark Ale (Belgian Style) kategorijoje, o „Švyturio Baltijos“ – Maerzen/Festbier.

Nuorodos 
 Švyturio oficialus puslapis
 Švyturio arena
 Klaipėdos turizmo ir kultūros informacijos centras

Šaltiniai 

Lietuvos alaus daryklos
Klaipėdos įmonės